بیرلشمیش میللت‌لر تشکیلاتی (بمت) عضو اؤلکه‌لری فوریه‌نین 6-دا قهرمان ماراش مرکزلی زلز‌له‌لردن سونرا تورکیه و سوریه اوچون باشلادیلان یاردیم کامپانیاسینا داها سرعت‌لی دستک اولماغا چاغیریب.
بمت باش کاتیبی‌نین سؤزچوسو استفان دوجاریک ده گونده‌لیک مطبوعات بریفینقینده وئردیگی آچیقلامادا دونن (20 فوریه) حاتای ویلایتی‌نین دفنه قصبه‌سینده باش وئرن 6،4 شدتینده زلز‌له‌یه ده توخونا‌راق، بونون بؤلگه‌ده‌کی ریسک‌لرین بؤیوک اولدوغونا ایشاره ائتدیگینی بیلدیریب.
استفان دوجاریک "سوریه و تورکیه-یه ائدیلن یاردیم‌دان چوخ ممنون اولدوغوموزو سؤیله‌مک چتین‌دیر، چونکی داها سرعت‌لی اولماغا، داها چوخ پولا احتیاجیمیز وار" دئییب.
دستک اولان اؤلکه‌لره تشککور ائدن استفان دوجاریک اینسان حیاتی‌نین ریسک آلتیندا اولدوغونو و بو سبب‌دن یاردیم‌لارین سرعتلندیریلمه‌سی‌نین واجیب‌لیگینی ایفاده ائدیب.
استفان دوجاریک همچنین قئید ائدیب کی، بمت-نین بؤلگه‌ده‌کی پرسنلی‌نین سایی دا آرتیب و پرسنل داها چوخ کووردیناسیون رولونو اویناییر.
قئید ائدک کی، فوریه‌نین 14-ده بمت سوریه-ده زلز‌له‌دن ضررچکن‌لره 397،6 میلیون دو‌لار اینسانی یاردیم گؤسترمه‌یه چاغیریب. عینی زاماندا، بمت 9-16 فوریه تاریخ‌لرینده 143 اینسانی یاردیم ماشینی‌نین بابلهاوا و باب السلام سرحد-کئچید منطقه‌لریندن اؤلکه‌یه داخیل اولدوغو معلوماتینی پایلاشیب.
فوریه‌نین 16-دا بمت-نین باش کاتیبی آنتونیو گوترش ایسه، "بو گون بمت عصرین ان بؤیوک زلز‌له‌سیندن ضرر چکمیش تورک خالقی اوچون 1 میلیارد دو‌لار دگرینده اینسانی یاردیم چاغیریشی ائدیر" دئمیشدی.
بمت-نین 77-جی عمومی ایجلاسی‌نین صدری قهرمان ماراش-دا باش وئرن زلز‌له‌لردن تخمینن 9 میلیون اینسانین ضرر چکدیگینه دقت چکه‌رک، بوتون عضو دؤولت‌لری تورکیه و سوریه ایله هم رای‌لیک نوماییش ائتدیرمه‌یه چاغیریب.
